SL Uradni list Evropske unije L 312/47

DIREKTIVA KOMISIJE 2005/81/ES

z dne 28. novembra 2005

o spremembi Direktive 80/723/EGS o preglednosti finančnih odnosov med državami članicami in javnimi podjetji in o finančni preglednosti v nekaterih podjetjih

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti, in zlasti člena 86(3) Pogodbe,

ob upoštevanju naslednjega:

(1) Direktiva Komisije 80/723/EGS (1) zahteva od držav članic, da zagotovijo preglednost finančnih odnosov med javnimi oblastmi in javnimi podjetji kot tudi znotraj nekaterih podjetij. Podjetja, za katera se zahtevajo ločeni računi, so podjetja s posebnimi ali izključnimi pravicami, ki jim jih je odobrila država članica v skladu s členom 86(1) Pogodbe, oziroma so pooblaščena za opravljanje storitev splošnega gospodarskega pomena iz člena 86(2) Pogodbe, v zvezi s temi storitvami pa prejemajo državno pomoč v kateri koli obliki ter ob tem opravljajo druge dejavnosti.

(2) Države članice lahko podjetjem, ki so pooblaščena za opravljanje storitev splošnega gospodarskega pomena, dodelijo nadomestila za pokrivanje posebnih stroškov takih storitev. Takšna nadomestila pa ne smejo presegati vsote, ki je potrebna za opravljanje zadevnih storitev, in se jih ne sme uporabiti za financiranje dejavnosti zunaj obsega storitev splošnega gospodarskega pomena.

(3) V skladu z Direktivo 80/723/EGS so ločeni računi obvezni samo, kadar podjetja, pooblaščena za opravljanje storitev splošnega gospodarskega pomena, prejmejo državno pomoč. V svoji sodbi v zadevi Altmark Trans GmbH (2) je Sodišče Evropskih skupnosti menilo, da pod določenimi pogoji nadomestilo za javne storitve ne pomeni državne pomoči v smislu člena 87(1) Pogodbe.

(4) Toda ne glede na pravno klasifikacijo nadomestila za javne storitve v smislu člena 87(1) Pogodbe, bi morali biti ločeni računi obvezni, kadar podjetja, ki prejemajo takšno nadomestilo, opravljajo tudi dejavnosti zunaj obsega storitev splošnega gospodarskega pomena. Samo z ločenimi računi se lahko določi stroške, ki jih je mogoče pripisati storitvam splošnega gospodarskega pomena, in izračuna pravilni znesek nadomestila.

(5) Zato je treba Direktivo 80/723/EGS ustrezno spremeniti –

SPREJELA NASLEDNJO DIREKTIVO:

Člen 1

V členu 2(1) Direktive 80/723/EGS se točka (d) nadomesti z naslednjim:

„(d) podjetje, za katera se zahtevajo ločeni računi, pomeni katero koli podjetje s posebnimi ali izključnimi pravicami, ki mu jih je odobrila država članica v skladu s členom 86(1) Pogodbe, oziroma so pooblaščena za opravljanje storitev splošnega gospodarskega pomena v skladu s členom 86(2) Pogodbe, v zvezi s temi storitvami prejemajo državno pomoč v kateri koli obliki ter ob tem opravljajo druge dejavnosti;“.

Člen 2

Države članice sprejmejo zakone in druge predpise, potrebne za uskladitev s to direktivo, najpozneje do 19. decembra 2006. Besedilo navedenih predpisov in primerjalno tabelo med navedenimi predpisi in to direktivo nemudoma posredujejo Komisiji.

Ko države članice sprejmejo navedene predpise, morajo ti vsebovati sklic na to direktivo ali pa morajo biti ob njihovi uradni objavi opremljeni s sklicem. Način sklicevanja določijo države članice.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 28. novembra 2005 Za Komisijo Neelie KROES Članica Komisije

(1) UL L 195, 29.7.1980, str. 35. Direktiva, kakor je bila nazadnje spremenjena z Direktivo 2000/52/ES (UL L 193, 29.7.2000, str. 75).

(2) C-280/00 Altmark Trans GmbH in Regierungspräsidium Magdeburg proti Nahverkehrsgesellschaft Altmark GmbH, Rec. 2003 I-7747.